Пейо Яворов
По здрач

chitanka.info

Света е между нас: от край на края

по здрач те призовах с последна мощ.

От пъкъл ида аз, а ти от рая!

По здрач те призовах, настъпва нощ.

В нощта ще дойдеш, — ще ли те позная?

Но като в гроб да спя съм аз готов:

душата ми привикна да не чака…

Светилника на своята любов

дигни високо и търси из мрака,

че няма кой да чуй сърдечен зов.

Намериш ли ме — нека ме разбуди

целувката на твоята уста.

И сепната душа ще се възчуди:

сънят ли оживява в самота,

зора ли посред нощ съня ми куди.

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.